શિયાળાની ઠંડી અને સૂકી આબોહવામાં વાઢિયાના રોગનું પ્રમાણ વિશે જોવા મળે છે. વાઢિયા માત્ર પગના તળિયે જ થાય છે એવું નથી. હોઠ, સ્તન, મળમાર્ગ વગેરે સ્થાનોએ પણ થાય છે. ઠંડી અને સૂકી હવાને કારણે ચામડીનો સંકોચ થાય છે, ચામડી પર આવેલા છિદ્રો પણ સંકુચિત થાય છે. જેને કારણે ચામડીની નીચેના ભાગમાં આવેલી સ્નેહગ્રંથિઓનો સ્ત્રાવ બરાબર થઇ શકતો નથી. આ સ્ત્રાવના અભાવે ત્વચાની અંદર રહેલા તૈલી ભાગનું પ્રમાણ ઘટના માંડે છે. જેવી રીતે વરસાદની અભાવે જમીનમાં તિરાડો પડવા માંડે છે, એમ ચામડીના કોષો સ્નેહ તૈલી પદાર્થના અભાવે એકબીજાનો સંપર્ક ગુમાવવા માંડે છે, પરિણામે જે તે સ્થાનનો ત્વચામાં તિરાડો પડી જાય છે. આમ ચામડીની ફાટી જવાની પ્રક્રિયાને વાઢિયા કહે છે, જેને અંગ્રેજીમાં fissures કહે છે.